生成藝術

生成藝術係指局部或者完全由自主系統創造嘅藝術，當中「自主系統」係指一啲非人類、但一定程度上曉做決策嘅系統，呢個系統係由一位藝術家為咗要整一件生成藝術品而整嘅。

舉個例說明，想像有位藝術家，佢寫咗個電腦程式，個電腦程式行咗之後會產生一幅影像，嗰幅影像係個藝術家有意整嘅－呢幅影像就係一件生成藝術作品。

概念 

對生成藝術嘅討論好多時以演算法藝術做中心，但查實生成藝術唔只限於演算法藝術：一位藝術家可以創造一個生物性或者化學性嘅系統，並且有意噉要個系統創造一幅藝術作品；喺呢啲情況下，位藝術家做緊嘅嘢定義上依然算係生成藝術－用電腦程式生成藝術嘅演算法藝術只係生成藝術嘅一種。

影響 

生成藝術引起咗廿一世紀藝術界對人工智能等課題嘅思考：有研究生成藝術嘅學者就以演算法藝術為例，佢哋指出，當一個程式有返咁上下複雜－有成千上萬行碼－嗰陣，人往往會冇能力完全預測個程式嘅運作結果；假如一個生成藝術家寫咗個複雜嘅程式，而個程式創出咗一幅佢意料之外嘅作品，噉幅作品應該算係由位藝術家創造嘅，定算係由個程式創造嘅呢？而如果幅作品係由個程式創造嘅，噉個程式算唔算係展現緊類似人噉嘅智能？

呢類問題勾起咗藝術界同人工智能領域等嘅專家嘅合作同辯論。

電腦圖像
運算創意
複雜系統

Oliver, Grau (2003). Virtual Art: From Illusion to Immersion (MIT Press/Leonardo Book Series). Cambridge, Massachusetts: The MIT Press. .
Wands, Bruce (2006). Art of the Digital Age, London: Thames & Hudson. .
Matt, Pearson. Generative art : a practical guide using processing. Manning 2011.
"Epigenetic Painting:Software as Genotype", Roman Verostko(International Symposium on Electronic Art, Utrecht, 1988); Leonardo, 23:1,1990, pp.  17–23.

攷

拎 
Playing with Time A conversation between Will Wright and Brian Eno on generative creation.
Off Book: Generative Art - Computers, Data, and Humanity  Documentary produced by Off Book.
Thomas Dreher: History of Computer Art, chap.III.2, IV.3, VIII.1.

藝術